สลับเก้าอี้ประธานแบงก์รัฐวุ่น
คลังสลับเก้าอี้ประธานธนาคารรัฐทาบคนนอกนั่ง ธอส. พร้อมดึงสมชัยผงาดกรุงไทย
19 ต.ค. 2558

คลังสลับเก้าอี้ประธานธนาคารรัฐทาบคนนอกนั่ง ธอส. พร้อมดึงสมชัยผงาดกรุงไทย
แหล่งข่าวจากกระทรวงการคลัง เปิดเผยว่า ขณะนี้กระทรวงการคลังเตรียมปรับเปลี่ยนตำแหน่งประธานกรรมการของสถาบันการเงินเฉพาะกิจหลายตำแหน่ง ได้แก่ ประธานกรรมการธนาคารอาคารสงเคราะห์ (ธอส.) หลัง นายเกริก วณิกกุล ได้ยื่นหนังสือลาออก จะมีผลในวันที่ 1 พ.ย. 2558 นี้ ล่าสุดมีกระแสข่าวรายงานว่าได้มีการทาบทามบุคคลภายนอกไว้ 2 คน
นอกจากนี้ จะมีการปรับเปลี่ยนประธานคณะกรรมการธนาคารกรุงไทยจาก นายอารีพงศ์ ภู่ชอุ่ม ปลัดกระทรวงพลังงาน โดยจะโยก นายสมชัย สัจจพงษ์ ปลัดกระทรวงการคลัง ออกจากประธานกรรมการธนาคารออมสิน เข้ามารับตำแหน่งประธานธนาคารกรุงไทยคนใหม่แทน
ขณะที่ตำแหน่งประธานกรรมการธนาคารออมสิน มีชื่อของ นายกุลิศ สมบัติศิริ อธิบดีกรมศุลกากรจ่อรอขึ้นแท่นเป็นประธานแทนนายสมชัย ปลัดคลัง แต่ก็มีกระแสข่าวรายงานเพิ่มเติมว่ามีการทาบทาม นายมนัส แจ่มเวหา อธิบดีกรมบัญชีกลาง ที่ขณะนี้มีรายงานข่าวว่า ได้ยื่นหนังสือลาออกจากการเป็นกรรมการของธนาคารเพื่อการเกษตรและสหกรณ์การเกษตร หรือ ธ.ก.ส. แล้ว ซึ่งต้องจับตาว่านายมนัสจะถูกโยกไปที่บอร์ดรัฐวิสาหกิจแห่งใดต่อไป
สำหรับธนาคารอิสลามแห่งประเทศไทย หรือไอแบงก์ ที่มี นายชัยวัฒน์ อุทัยวรรณ เป็นประธานคณะกรรมการอยู่ในปัจจุบัน ซึ่งก่อนหน้านี้มีข่าวลือมาโดยตลอดว่าได้มีความพยายามที่จะเปลี่ยนตัวประธานกรรมการให้คนใหม่มารับตำแหน่งแทน เนื่องจากนายชัยวัฒน์แก้ปัญหาไม่มีความคืบหน้า แต่คาดว่ากระทรวงการคลังต้องการให้นายชัยวัฒน์เดินหน้าเจรจาหาพันธมิตรให้ได้ข้อยุติก่อนในปีหน้า เพราะหากไอแบงก์มีผู้ร่วมทุนรายใหม่เข้ามา คงต้องมีการปรับตำแหน่งกรรมการชุดใหม่อยู่ดี
อย่างไรก็ดี ก่อนหน้านี้ นายอภิศักดิ์ ตันติวรวงศ์ รมว.คลัง ได้สั่งการให้เร่งเรื่องการหาผู้บริหารธนาคารรัฐ และให้จัดการแนวทางการแก้ปัญหาของธนาคารสองแห่งที่อยู่ในแผนฟื้นฟู ได้แก่ ไอแบงก์และธนาคารพัฒนาวิสาหกิจขนาดกลางและขนาดย่อม หรือเอสเอ็มอีแบงก์ ให้มีความชัดเจนก่อนสิ้นปีนี้